Document ID: 32004R1259

32004R1259
L 239/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1259/2004 НА КОМИСИЯТА
от 8 юли 2004 година
относно постоянно разрешение на определени добавки, които вече са разрешени при храненето на животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), последно изменена с Регламент (ЕО) № 1756/2002 (2), и по-специално член 3 и член 9г, параграф 1 от нея,
като има предвид, че:
(1)
Директива 70/524/ЕИО предвижда, че нито една добавка не може да бъде пусната в обращение преди да е било издадено разрешително от страна на Общността.
(2)
Когато става дума за добавките, посочени в част II от приложение В към Директива 70/524/ЕИО, която част включва микроорганизми и ензими, може да бъде издадено разрешително без ограничение във времето на добавка, която вече е била разрешена, ако са изпълнени условията, съгласно член 3а.
(3)
Употребата на препарата от микроорганизми Enterococcus faecium (DSM 10663/NCIMB 10415) беше разрешена за определен период от време, за първи път за пилета за угояване, с Регламент (ЕО) № 1636/1999 на Комисията (3).
(4)
Бяха предадени нови данни в подкрепа на заявленията за разрешителни без ограничение във времето на валидността за този микроорганизъм.
(5)
Заявлението за разрешително, което беше подадено по отношение на този микроорганизъм, показва, че са изпълнени условията, предвидени в Директива 70/524/ЕИО за издаване на разрешително без ограничение във времето на валидността.
(6)
Използването на този микроорганизъм при пилетата за угояване, както е посочено в приложение I, следва, следователно, да бъде разрешено без ограничение във времето.
(7)
Използването на ензимните препарати от ендо-1,4-бетаглюканаза, ендо-1,3(4)-бета-глюканаза и ендо-1,4-бета-ксиланаза, произведени от Trichoderma longibrachiatum (ATCC 74 252) беше разрешено за определен период от време, за първи път за пилета за угояване, в течно агрегатно състояние, с Регламент (ЕО) № 1436/1998 на Комисията (4), и под формата на гранули, с Регламент (ЕО) № 937/2001 на Комисията (5).
(8)
Използването на ензимните препарати от ендо-1,3(4)-бетаглюканаза, произведени от Aspergillus aculeatus (CBS 589.94) беше разрешено за определен период от време, за първи път за пилета за угояване, с Регламент (ЕО) № 654/2000 на Комисията (6).
(9)
Използването на ензимните препарати от ендо-1,3(4)-бетаглюканаза и ендо-1,4-бета-ксиланаза, произведени от Penicillium funiculosum (IMI SD 101) беше разрешено за определен период от време, за първи път за пилета за угояване, с Регламент (ЕО) № 866/1999 на Комисията (7).
(10)
Използването на ензимните препарати от ендо-1,4-бетаксиланаза, произведени от Aspergillus niger (CBS 520.94) беше разрешено за определен период от време, за първи път за пилета за угояване, с Регламент (ЕО) № 1436/1998 на Комисията (4).
(11)
Използването на ензимните препарати от ендо-1,4-бетаксиланаза, получени от Bacillus subtilis (LMG-S 15136), беше разрешено за определен период от време, за първи път за пилета за угояване, в твърдо агрегатно състояние, с Регламент (ЕО) № 1353/2000 на Комисията (8), и в течно агрегатно състояние, с Регламент (ЕО) № 2188/2002 на Комисията (9).
(12)
Бяха предадени нови данни в подкрепа на заявленията за разрешителни без ограничение във времето на валидността за всеки един от тези ензимни препарати.
(13)
Оценката на заявленията за разрешителни, които бяха подадени по отношение на всеки един от тези ензимни препарати, показва, че са изпълнени условията, предвидени в Директива 70/524/ЕИО за издаване на разрешително без ограничение във времето на валидността.
(14)
Използването на тези ензимни препарати при пилетата за угояване, както е упоменато в приложение II, приложение III, приложение IV, приложение V и приложение VI, трябва, следователно, да бъде разрешено без ограничение във времето.
(15)
Оценката на тези заявления показва, че са необходими определени процедури за да се предпазят работниците от излагане на добавките, заложени в приложенията. Тази защита трябва да се осигури чрез прилагането на Директива 89/391/ЕИО на Съвета от 12 юни 1989 г. относно въвеждането на мерки за стимулиране подобрения по отношение на безопасността и здравето на работниците по време на работа (10), последно изменен с Регламент (ЕО) № 1882/2003 на Европейския парламент и на Съвета (11).
(16)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Препаратът, който принадлежи към групата на „микроорганизмите“, както е посочено в приложение I, е разрешен за употреба като добавки за хранене на животните при условията, заложени в същото това приложение.
Член 2
Препаратите, които принадлежат към групата на „ензимите“, както е посочено в приложение II, приложение III, приложение IV, приложение V и приложение VI, са разрешени за употреба като добавки за хранене на животните при условията, определени в същите тези приложения.
Член 3
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 юли 2004 година.

Labels: 0
17
6